CELEX: 32021R2158
Language: ro
Date: 2021-12-06 00:00:00
Title: Regulamentul de punere în aplicare (UE) 2021/2158 al Comisiei din 6 decembrie 2021 de modificare a anexei I la Regulamentul de punere în aplicare (UE) 2021/934 de stabilire a măsurilor speciale de combatere a pestei porcine clasice (Text cu relevanță pentru SEE)

7.12.2021   
               
               
                  RO
               
               
                  Jurnalul Oficial al Uniunii Europene
               
               
                  L 436/35
               
            
         REGULAMENTUL DE PUNERE ÎN APLICARE (UE) 2021/2158 AL COMISIEI
         din 6 decembrie 2021
         de modificare a anexei I la Regulamentul de punere în aplicare (UE) 2021/934 de stabilire a măsurilor speciale de combatere a pestei porcine clasice
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/429 al Parlamentului European și al Consiliului din 9 martie 2016 privind bolile transmisibile ale animalelor și de modificare și de abrogare a anumitor acte din domeniul sănătății animalelor („Legea privind sănătatea animală”) (1), în special articolul 71 alineatul (3),
         întrucât:
         
                     (1)
                  
                  
                     Pesta porcină clasică este o boală infecțioasă virală care afectează populațiile de porcine deținute și sălbatice și care poate avea un impact sever asupra populațiilor de animale în cauză și asupra profitabilității creșterii porcinelor, cauzând perturbări ale circulației transporturilor acestor animale și a produselor provenite de la acestea în interiorul Uniunii, precum și ale exporturilor către țări terțe.
                  
               
                     (2)
                  
                  
                     Regulamentul de punere în aplicare (UE) 2021/934 al Comisiei (2) a fost adoptat în cadrul Regulamentului (UE) 2016/429 și stabilește măsuri speciale de combatere a pestei porcine clasice care trebuie aplicate într-o perioadă limitată de timp de către statele membre menționate în anexa sa I, în zonele de restricție menționate în anexa respectivă.
                  
               
                     (3)
                  
                  
                     Având în vedere eficacitatea măsurilor de supraveghere și control întreprinse în Bulgaria în conformitate cu Regulamentul delegat (UE) 2020/687 al Comisiei (3) și cu Regulamentul de punere în aplicare (UE) 2021/934, astfel cum au fost prezentate de Bulgaria Comitetului permanent pentru plante, animale, produse alimentare și hrană pentru animale, și având în vedere situația epidemiologică favorabilă în ceea ce privește pesta porcină clasică în statul membru respectiv, este necesar ca întregul teritoriu al Bulgariei, menționat în prezent ca zonă cu restricții în anexa I la Regulamentul de punere în aplicare (UE) 2021/934, să fie eliminat din anexa respectivă.
                  
               
                     (4)
                  
                  
                     Prin urmare, este necesar ca Regulamentul de punere în aplicare (UE) 2021/934 să fie modificat în consecință.
                  
               
                     (5)
                  
                  
                     Având în vedere îmbunătățirea situației epidemiologice privind pesta porcină clasică în Bulgaria și pentru a se asigura că nu există restricții nejustificate în ceea ce privește boala respectivă, este necesar ca modificările care urmează să fie aduse Regulamentului de punere în aplicare (UE) 2021/934 prin prezentul regulament să intre în vigoare cât mai curând posibil.
                  
               
                     (6)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Anexa I la Regulamentul de punere în aplicare (UE) 2021/934 se înlocuiește cu textul din anexa la prezentul regulament.
         
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 6 decembrie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 84, 31.3.2016, p. 1.
         
            (2)  Regulamentul de punere în aplicare (UE) 2021/934 al Comisiei din 9 iunie 2021 de stabilire a măsurilor speciale de combatere a pestei porcine clasice (JO L 204, 10.6.2021, p. 18).
         
            (3)  Regulamentul delegat (UE) 2020/687 al Comisiei din 17 decembrie 2019 de completare a Regulamentului (UE) 2016/429 al Parlamentului European și al Consiliului în ceea ce privește normele de prevenire și control al anumitor boli listate (JO L 174, 3.6.2020, p. 64).
      
      
         
            ANEXĂ
            
               
                  
                     „ANEXA I
                     
                        Zone cu restricții
                     
                     
                        România
                     
                     Întregul teritoriu al României.
                  
               ”